নরসিংদীর শিবপুর উপজেলার ঘাশিরদীয়ায় ঢাকা-সিলেট মহাসড়কে মর্মান্তিক সড়ক দুর্ঘটনায় বেলাব থানার অফিসার ইনচার্জসহ (ওসি) ৯ পুলিশ সদস্য নিহত  হয়েছেন। গতকাল শনিবার সকাল ১১টার দিকে একটি পুলিশ ভ্যানের সঙ্গে মাছভর্তি একটি ট্রাকের মুখোমুখি সংঘর্ষ হয়। এতে ঘটনাস্থলে নিহত হন পাঁচজন। তারা হলেন বেলাব থানার ওসি ফারুক আহমেদ খান (৪২), কনস্টেবল নারায়ণ চন্দ্র (৪৫), কনস্টেবল মাসুদ পারভেজ (৪২), কনস্টেবল কঙ্কন কুমার মণ্ডল (৪২) ও কনস্টেবল বজলুর রহমান (৫০)।  হাসপাতালে নেওয়ার পর মারা যান আরও চারজন। তারা হলেন থানার পরিদর্শক (তদন্ত) জিয়াউল হক জিয়া (৪২), উপ-পরিদর্শক রিয়াজ (৪০), চালক কনস্টেবল রেজাউল (৪০), কনস্টেবল কৃষ্ণ (৫০)। এছাড়াও আশঙ্কাজনক অবস্থায় কনস্টেবল  প্রিয়তোষকে ঢাকার সম্মিলিত সামরিক হাসপাতালে (সিএমএইচ) ভর্তি করা হয়েছে। গতকাল সন্ধ্যায় পুলিশ মহাপরিদর্শকসহ ঊর্ধ্বতন কর্মকর্তারা সিএমএইচে তাকে দেখতে যান। হাসপাতাল সংশ্লিষ্ট সূত্র জানায়, তার অবস্থ্থা আশঙ্কাজনক। তাকে নিবিড় পর্যবেক্ষণে রাখা হয়েছে।  এদিকে পুলিশ সদর দফতর থেকে তাৎক্ষণিকভাবে জানানো হয়, নিহত পুলিশের প্রতি পরিবারকে ৫০ হাজার টাকা দেওয়া হবে। এছাড়া জেলা পুলিশের কল্যাণ তহবিল থেকেও ১০ হাজার টাকা করে দেওয়া হয়েছে। অন্যদিকে দুর্ঘটনার পর শিবপুর থানা পুলিশ ঘাতক ট্রাকটি আটক করেছে। তবে ট্রাক ড্রাইভার পালিয়ে গেছে।  পুলিশ সূত্রে জানা যায়, নরসিংদী পৌরসভার নির্বাচন উপলক্ষে পুলিশ লাইনে ব্রিফিং প্যারেডে যোগদান করার জন্য বেলাব থানার ওসি ফারুক আহমেদের নেতৃত্বে ১০ জন পুলিশের একটি দল সরকারি পিকআপ ভ্যানযোগে (নরসিংদী-ম-০২-০০১২) নরসিংদী আসার পথে ওই স্থানে পেঁৗছলে যশোর থেকে সিলেটগামী চিংড়ি মাছভর্তি একটি ট্রাকের (যশোর-ট-২৩৫২) সঙ্গে মুখোমুখি সংঘর্ষ ঘটে।  দুর্ঘটনার খবর পেয়ে ডাক ও টেলিযোগাযোগমন্ত্রী রাজিউদ্দিন আহমেদ রাজু, পুলিশের আইজি হাসান মাহমুদ খন্দকার, ঢাকা রেঞ্জের ডিআইজি আসাদুজ্জামান, নরসিংদীর জেলা প্রশাসক অমৃত বাড়ৈ, পুলিশ  সুপার ড. মোঃ আক্কাছ উদ্দিন ভূঞা, নরসিংদী-১ সদর আসনের এমপি লে. কর্নেল (অব.) নজরুল ইসলাম হিরু, নরসিংদী-২ পলাশ আসনের এমপি ডা. আনোয়ারুল আশরাফ খান দিলীপ, নরসিংদী-৩ শিবপুর আসনের এমপি জহিরুল হক মোহন, নরসিংদী-৪ (মনোহরদী-বেলাব) আসনের এমপি নূরুল মজিদ মাহমুদ হুমায়ুন, জেলা বিএনপির সভাপতি সাবেক এমপি খায়রুল কবির খোকনসহ রাজনৈতিক নেতৃবৃন্দ ঘটনাস্থলে ও হাসপাতালে ছুটে যান।  তাৎক্ষণিক প্রতিক্রিয়ায় আইজিপি বলেন, পুলিশ নিষ্ঠা ও সেবার মনোভাব নিয়ে জনগণ তথা সরকারে গুরু দায়িত্ব পালন করে থাকে। দায়িত্ব পালন করতে গিয়ে পুলিশকে অনেক  ক্ষেত্রে আত্মদান করতে হয়। তিনি এ ঘটনায় গভীরভাবে মর্মাহত।  নিহতদের পরিচয় : নিহত পুলিশ সদস্যরা হলেন_ ইন্সপেক্টর ফারুক আহমেদ খান, পিতা আলী আহমেদ খান, তার বাড়ি ব্রাহ্মণবাড়িয়া জেলা সদরের বুধন্দী গ্রামে; ইন্সপেক্টর জিয়াউল হক খান, পিতা মৃত আঃ জলিল খান, বাড়ি জামালপুর জেলার মেলান্দহ থানার বাসাডোবা গ্রামে; সাব ইন্সপেক্টর কঙ্কন কুমার মণ্ডল, পিতা নিত্যানন্দ মণ্ডল, বাড়ি খুলনা জেলার পাইকগাছা থানার লস্কর গ্রামে; কনস্টেবল বজলুর রহমান, পিতা ফয়েজ উদ্দিন, বাড়ি মানিকগঞ্জ জেলার ঘিওর থানার আশাপুর গ্রামে; কনস্টেবল মাসুদ  পারভেজ, পিতা সোহরাব আলী, বাড়ি জামালপুর জেলার সদর থানার মেদনা গ্রামে; কনস্টেবল রেজাউল করিম, পিতা মৃত আবুল কাশেম, জামালপুর জেলার সরিষাবাড়ী থানার গোবিন্দনগর গ্রামে; মোঃ রিয়াজ উদ্দিন পিতা মোঃ ইউসুফ আলী, বাড়ি কিশোরগঞ্জ জেলার মিটামইন থানার বাটিঘগড়া গ্রামে; কনস্টেবল নারায়ণ চন্দ্র দত্ত, পিতা সাধন কুমার চন্দ, বাড়ি ময়মনসিংহ জেলার গৌরপুর থানার ভোঙ্গারখলি ও কনস্টেবল কৃষ্ণকান্ত বর্মণ, পিতা শ্রীকান্ত বর্মণ, বাড়ি গাজীপুর জেলার কালিয়াকৈর থানার উত্তর লাস্কর চালা গ্রামে। আহতরা হলেন_ কনস্টেবল প্রিয়তোষ পাল, পিতা নিরঞ্জন পাল, বাড়ি  নেত্রকোনা জেলার সাতপাই গ্রামে।  পুলিশ সুপার ড. আক্কাস উদ্দিন ভূঁইয়া জানান, বিকেল ৫টায় নিহত পুলিশ সদস্যদের জানাজা নরসিংদী সাহেপ্রতাব পুলিশ লাইনে অনুষ্ঠিত হয়। শনিবার বিকেলে নরসিংদী পুলিশ লাইনে জানাজা শেষে নিহতদের লাশ প্রত্যেকের পরিবারের কাছে হস্তান্তর করা হয়। জানাজায় স্বরাষ্ট্র সচিব আঃ সোবহান সিকদার, মহাপুলিশ পরিদর্শক হাসান মাহমুদ খন্দকার, রu200c্যাবের ডিজি মোখলেছুর রহমান ও নরসিংদীর পুলিশ সুপার ড. আক্কাছ উদ্দীন ভূঁইয়াসহ পুলিশের ঊর্ধ্বতন কর্মকর্তারা উপস্থিত ছিলেন।  রাষ্ট্রপতি, প্রধানমন্ত্রী, বিরোধীদলীয়  নেত্রীর শোক  রাষ্ট্রপতি জিল্লুর রহমান, প্রধানমন্ত্রী শেখ হাসিনা, বিরোধীদলীয় নেত্রা খালেদা জিয়া, স্বরাষ্ট্রমন্ত্রী অ্যাডভোকেট সাহারা খাতুন ও স্বরাষ্ট্র প্রতিমন্ত্রী অ্যাডভোকেট শামসুল হক টুকু পৃথক শোকবার্তায় মর্মান্তিক সড়ক দুর্ঘটনায় দুই ভারপ্রাপ্ত কর্মকর্তাসহ ৯ পুলিশ সদস্যের মৃত্যুতে গভীর শোক ও দুঃখ প্রকাশ করেছেন। তারা শোকসন্তপ্ত পরিবারের প্রতি গভীর সমবেদনা জানান এবং নিহত পুলিশ সদস্যদের আত্মার মাগফেরাত কামনা করেন।  পুলিশ অ্যাসোসিয়েশনের শোক  দায়িত্ব পালনকালে সড়ক দুর্ঘটনায় বেলাব থানার ওসি মোঃ  ফারুক আহমেদ ও ইন্সপেক্টর (তদন্ত) জিয়াউল হকসহ ৯ পুলিশ সদস্যের অকালমৃত্যুতে বাংলাদেশ পুলিশ অ্যাসোসিয়েশন গভীর শোক এবং বিদেহী আত্মার মাগফেরাত কামনাসহ শোকসন্তপ্ত পরিবারের প্রতি গভীর সমবেদনা জ্ঞাপন করেছে।